L-istħarriġ annwali tal-Uffiċċju Nazzjonali tal-Istatistika dwar id-dħul u l-kundizzjonijiet tal-għijxien f’Malta wera li sentejn ilu, 16,992 tifel u tifla jew 23.1% tat-tfal Maltin taħt it-18-il sena kienu qegħdin jgħixu f’riskju ta’ faqar. L-istħarriġ maħdum fuq il-metodoloġja tal-Unjoni Ewropea stabbilixxa li 15 minn kull 100 persuna Maltija kienu qegħdin jgħixu f’riskju ta’ faqar minħabba li d-dħul tagħhom kien anqas minn €6,000 fis-sena. Dawn kienu jgħoddu għal 61,687 persuna. L-istħarriġ li ffoka fuq it-tfal u l-anzjani wera li dawn kienu l-aktar li jaqgħu fil-kategorija tal-persuni li jgħixu f’riskju ta’ faqar fejn kienu mċaħħda minn ħafna affarijiet materjali. Skont it-tweġibiet li ngħataw, 16.6 fil-mija tat-tfal kienu qegħdin jgħixu f’djar fejn ma setgħux jaffordjaw li jieklu laħam, tiġieġ, ħut, jew ħaxix kuljum. Fir-rigward tal-anzjani dan kien jammonta għal 9.5%. Apparti dan, 27.2 fil-mija tat-tfal kienu qegħdin jgħixu fi djar fejn il-ġenituri tagħhom ma setgħux iħasslu għal xi ħaġa mhux mistennija. Fir-rigward tal-anzjani dan kien jammonta għal 23.8%. It-tfal f’dawn id-djar kienu mċaħħda wkoll milli jgħixu f’dar sħuna fejn il-familji tagħhom ma setgħux jaffordjaw li jqabbdu apparat biex isaħħnu darhom. L-NSP qalu koll li matul din l-istess sena 12.3% tal-persuni li kienu taħt it-18-il sena kienu qegħdin jgħixu mċaħħda minn ħafna affarijiet materjali. Għall-persuni li kellhom 65 sena jew aktar dan kien jammonta għal 6.4 fil-mija. Fir-rigward tal-anzjani, l-irġiel kienu aktar f’riskju ta’ faqar u ta’ esklużjoni soċjali min-nisa. Dan ir-ritratt tal-kundizzjonijiet tal-għejxien tal-familji Maltin sentejn ilu joħroġ mill-istħarriġ xjentifika tal-Uffiċċju Nazzjonali tal-Istatistika li fih ħadu sehem 4,350 familja b’aktar minn 11,900 persuna.